ועדת הכלכלה, כנסת 18, פרוטוקול מספר 861, 2012-05-29 09:00

כרמל שאמה-הכהן: בוקר טוב.

כרמל שאמה-הכהן: אנחנו פותחים את ישיבת ועדת הכלכלה, על סדר-היום ישיבה מיוחדת לציון יום ההוקרה למערך המילואים.

כרמל שאמה-הכהן: נמצאים אתנו, כמובן חברת הכנסת מירי רגב שמובילה את הנושא בתוך הכנסת, קצין מילואים ראשי, שוקי בן ענת, ויושב-ראש פורום המג"דים והמח"טים, מר אבי סייג.

כרמל שאמה-הכהן: ראשית, כמובן בוקר טוב וברוכים הבאים לוועדת הכלכלה.

כרמל שאמה-הכהן: זה היום של מערך המילואים, של אנשי המילואים בכנסת ישראל.

כרמל שאמה-הכהן: בעצם אנחנו נמצאים בבניין, בחדרים שבהם נקבעות, או לצערנו לא נקבעות, ההטבות הראויות המתבקשות לאנשי המילואים.

כרמל שאמה-הכהן: בעיקר עוסקים היום במונח שחוזר על עצמו גם בדיונים פה בוועדות ובמליאה וגם בתקשורת, הנושא של שוויון בנטל.

כרמל שאמה-הכהן: זה ערך שהפך להיות, לפחות ברמת ההצהרה, נקודה שעל ידי רוב המפלגות החילוניות ציוניות – שוויון בנטל בעיקר מיוחס למערך החובה בצה"ל.

כרמל שאמה-הכהן: תשאל אדם ברחוב: מה זה שוויון בנטל?

כרמל שאמה-הכהן: הוא יגיד: שכולם יתגייס.

כרמל שאמה-הכהן: מי שיכול להתגייס שיתרום, מי שלא עשה שירות חובה שיעשה שירות אזרחי.

כרמל שאמה-הכהן: אני חושב שחוסר השוויון בנטל מגיע לקיצוניות מובהקת יותר בנושא המילואים, גם בכל מה שקשור לחלוקה בימי המילואים שנושאים אזרחי ישראל.

כרמל שאמה-הכהן: מדובר בבסיס הרבה יותר צר מאשר מערך החובה ביחס לאוכלוסייה, וגם במישור השני שהוא התגמול או ההטבות או האיזונים הנדרשים למי שנושא בסופו של דבר בנטל.

כרמל שאמה-הכהן: אנחנו רואים הרבה דברים שהם נראים מאוד קטנים אבל הם מאוד גדולים כאשר אדם נקרא למילואים, החל מההוצאות הקטנות הנלוות מההגעה למילואים, מהשירות במילואים, דרך המעמסות שזה מטיל על משק הבית או על משק הפרנסה של אותו איש מילואים ובני משפחתו כמובן.

כרמל שאמה-הכהן: ועדת הכלכלה היא ועדה שאחראית על קצה שאולי נושק לנושא המילואים, דרך האחריות שלנו בנושא השיכון והדיור במדינת ישראל וכל שאר הדברים כפופים אולי לוועדת חוץ וביטחון, לוועדת העבודה והרווחה, והרוב לוועדת כספים.

מרינה סולודקין: ביקורת המדינה.

כרמל שאמה-הכהן: ביקורת המדינה – אנחנו מעדיפים שזה לא יגיע לשם, חברת הכנסת סולודקין.

מרינה סולודקין: הגיע, הגיע.

כרמל שאמה-הכהן: אה, הגיע כבר גם לשם?

כרמל שאמה-הכהן: אז גם ביקורת המדינה, חברת הכנסת סולודקין מעירה.

כרמל שאמה-הכהן: ולכן אנחנו באים ונשתדל לגעת בנקודה ספציפית שזה הנושא, במסגרת הדיון שלנו, הטבות בדיור.

כרמל שאמה-הכהן: הרי המדינה היא זו שמחזיקה ברוב המוחלט של קרקעות המדינה, היא גם זו שמשווקת את זה לציבור הרחב, בין היתר רוכשים גם אנשי מילואים ואנשי צבא קרקע לבניית בית או דירה שנבנתה על קרקע המדינה.

כרמל שאמה-הכהן: ונשאלת השאלה האם המדינה מטיבה במידה ראויה עם מי שנותן לה יותר מהאחרים.

כרמל שאמה-הכהן: תפתח את הדברים חברת הכנסת מירי רגב, בבקשה.

מירי רגב: קודם כל אני רוצה להודות לך, כבוד היושב-ראש, שאתה בין הראשונים שנרתמת לקיים את הדיון הזה, גם הוועדה שלך היא בעצם הוועדה הראשונה שפותחת את היום הזה וחשוב היה לך שגם עם ישראל ישמעו את הדיון הלא פשוט וחלקו גם יהיה נוקב פה.

מירי רגב: אני מודה למג"דים ולאנשי המילואים שהגיעו.

מירי רגב: אני יודעת, גם מתוך מה שקראנו הבוקר בעיתון, שאתם עייפים מהבטחות.

מירי רגב: אתם מבינים שבסוף אנחנו צריכים לפרוע את זה בדרך כזאת או אחרת, אנחנו זאת המדינה, כי בסוף אין לנו מישהו אחר שיעשה מילואים וזה נראה ברור מאליו שאנשי מילואים ימשיכו להגיע ולעשות מילואים.

מירי רגב: אז לא, זה לא מובן מאליו.

מירי רגב: בכתבה היום אנחנו נורא התלבטנו איך נעשה את היום הזה גם עם אבי וגם עם קמל"ר ידידי.

מירי רגב: לא רצינו שהיום הזה יהפוך לאיזה יום שבו אנחנו, כמו בכל שנה, נלחמים, נלחמים בוועדות.

מירי רגב: לא תמיד אתם יכולים להגיע לכאן כי אתם עובדים וחלקכם לא עובדים.

מירי רגב: חלקכם עדיין מחפשים עבודה.

מירי רגב: אחד מכם יושב פה עוד משנה שעברה, אני לא אצביע עליו, שעשה יותר מ-100 ימי מילואים ועדיין לא מצאו לו עבודה, יושב-ראש הוועדה.

מירי רגב: עדיין לא מצאו לו עבודה.

מירי רגב: תראה איזה ביזיון.

מירי רגב: אנשים הולכים למילואים, מפטרים אותם מהעבודה, הם ממשיכים לבוא למילואים, ממשיכים לחשוב איך לתרום למדינה ואין להם את היכולת לפרנס את המשפחה שלהם.

מירי רגב: ברור לנו שאת זה אנחנו צריכים לתקן במידי.

מירי רגב: וזה התפקיד בראש ובראשונה של שר הביטחון, שהוא יושב-ראש פורום המילואים, של הרמטכ"ל, של הממשלה וכמובן גם שלנו פה בכנסת.

מירי רגב: כי גם הבוקר חטפנו כולנו בכנסת, חברי הכנסת, שאנחנו לא מצליחים לקדם את אותו חוק מילואים שבעצם הנגזרות שלו הן רחבות, גם בנושא הדיור שאנחנו יושבים פה היום.

מירי רגב: גם אנחנו חטפנו מזה שאוקיי, חוקקנו חוק, איך אנחנו בעצם מוודאים שהדבר הזה בא לידי מימוש ולא רק מוועדה לוועדה ביום המילואים.

מירי רגב: היום הזה אנחנו נתכנס בחמש הוועדות המרכזיות.

מירי רגב: לצערי, באחת מהוועדות העיקריות לא הצלחנו לקיים את הדיון בעניין של ההבחנה המותרת, שהיא בדיוק מדברת על מה מותר לתת יותר לאיש המילואים.

מירי רגב: כרגע הגורם המשפטי לא מאשר לתת יותר לאנשי המילואים, הם לא מצליחים להעביר את זה בחוק, איך ניתן לאיש מילואים שעושה יותר קצת יותר, נעדיף אותו במקומות עבודה, ניתן לו קצת יותר הנחות במיסוי, ניתן לו לרכוש קרקע ולתת לו מיסוי.

מירי רגב: את זה לא הצלחנו להעביר.

כרמל שאמה-הכהן: מי לא מוכן?

כרמל שאמה-הכהן: היועץ המשפטי לממשלה?

מירי רגב: כן.

מירי רגב: לא הצלחנו להעביר את הדיון בוועדת חוקה על ההבחנה המותרת כי לא הצלחנו במהלך השנה האחרונה להגיע לאיזה שהם הסכמים עם משרד המשפטים על הבחנה מותרת לאיש המילואים.

מירי רגב: אז אני אומרת לכם שאנחנו לא נוותר על זה.

מירי רגב: אנחנו נמשיך ואנחנו נעשה את מה שצריך.

מירי רגב: תהיה הבחנה מותרת כי אתם עושים יותר מאחרים, ומי שעושה יותר, לא צריך להתבייש, צריך לקבל יותר ומי שעושה פחות, יקבל פחות.

מירי רגב: לא ביקשתם לגור באקירוב, סך הכול ביקשתם לקבל את התנאים שמגיעים למי שעוזב את הבית שלו ועושה מילואים.

מירי רגב: ולכן אני מאוד מקווה שאנחנו נמשיך ונקדם.

מירי רגב: אני יודעת שחלק אומרים: מה, עוד פעם יום מילואים?

מירי רגב: עוד פעם דיבורים בכנסת?

מירי רגב: חשוב, אנחנו לא נישאר פה בכנסת לעד, חשוב שהיום הזה יישאר לעד בכנסת כיום שהכנסת מצדיעה למערך המילואים, דנה בנושא המילואים ומעלה אותו לסדר-היום הציבורי בנוסף לוועדות שעוסקות בזה במשך השנה.

מירי רגב: ממש בשעה זו הולכים לדון בחוק שלי בוועדת שרים לחקיקה – אני מקווה שאני לא אבוא עצבנית ב-14:00 לטקס המרכזי – על החזר הוצאות נסיעה לאנשי המילואים.

מירי רגב: אמרתי גם לרמטכ"ל: 100 מיליון שקלים זה כסף קטן.

מירי רגב: איש מילואים צריך לשלם על הנסיעה שלו, זה פשוט לא יאומן.

מירי רגב: הרי אנחנו מצפים שרופא יבוא עם סכין המנתחים שלו לבית החולים?

מירי רגב: אנחנו מחויבים, זה טריוויאלי שהצבא ידאג להחזר הנסיעות של איש המילואים, נקודה.

מירי רגב: איש המילואים הוא לא הפראייר התורן גם ברמה הכלכלית והוא לא מממן את מערכת הביטחון.

מירי רגב: ניסיתי להגיע לזה בהידברות, קמל"ר יודע, היינו בהרבה מאוד דיונים, תשובת הצבא היתה: לא נממן את החזר ההוצאה של המילואימניקים, הם יקבלו כרטיסיות.

מירי רגב: כמו הילדים שלוקחים כרטיסיה לנסוע לבית הספר.

מירי רגב: הרי אנחנו יודעים שאין את השעות של האוטובוסים, אין את המיקומים של האוטובוסים, אין את התדירות של האוטובוסים ומג"ד או מ"פ שצריך להגיע לפלוגה שלנו לאימון ייקח את האוטו שלו וייסע עם האוטו שלו.

מירי רגב: מה בסך הכול ביקשנו?

מירי רגב: תן שווה ערך למחיר של האוטובוס, לא יותר.

מירי רגב: כרטיס אוטובוס עולה 50 שקלים?

מירי רגב: תן לו 50 שקלים.

מירי רגב: זה מה שביקשנו.

מירי רגב: כרגע, אחרי שנה של ויכוחים עם הצבא, גם אבי, פורום המג"דים וגם פורום החפ"שים שותפים לזה וגם קמל"ר, תשובת הצבא היתה: נדון בזה ב-2013.

מירי רגב: אז הבאנו את החוק.

מירי רגב: מה שלא ילך בהידברות יבוא בחקיקה.

מירי רגב: לא רציתי לעשות את זה, רציתי שנגיע להבנה.

מירי רגב: 100 מיליון שקלים עולים הרבה יותר אנשי המילואים, אני מקווה שהיום אני לא אגיע לבשר לכם בשורה כי שר הביטחון יהיה באולם ולא כדאי לו להיות באולם כשההצעה הזאת – לפחות שלא תיפול, לפחות שיגידו שיש על מה לדבר ואיך לקדם את זה כי זה הדבר הטריוויאלי והמחויבות שלנו לתת לאנשי המילואים.

מירי רגב: אז נראה, אני אעדכן אתכם בשעה 14:00.

מירי רגב: בעניין הזה של הדיון עצמו, יושב-ראש הוועדה, יציג קמל"ר את הנושאים שאנחנו מדברים עליהם, שלושה נושאים בעיקרו, ואני מאמינה שיהיו כאן נציגים שיוכלו להגיד לנו ולבשר לנו שקידמנו קצת את הנושא הזה.

מירי רגב: תודה רבה לכם.

כרמל שאמה-הכהן: יש לי שאלה אחת אליך, חברת הכנסת רגב, למיטב זכרוני היתה בחודשים האחרונים חוות דעת של היועץ המשפטי לממשלה לגבי חוקיות העדפה לחיילי צה"ל.

כרמל שאמה-הכהן: בסיס חוות הדעת לא תופס גם לגבי אנשי מילואים?

מירי רגב: לא, כרגע לא.

כרמל שאמה-הכהן: מה ההבחנה בין חייל לאיש מילואים?

מירי רגב: הם טוענים שכרגע יש כאן אפליה שהם לא יכולים להגן עליה בבג"ץ.

מירי רגב: שאלנו על אפליות אחרות שיש, בלימודים באוניברסיטה למגזרים כאלה ואחרים שלא ניכנס לזה וכדו'.

מירי רגב: כרגע לא הצלחנו להגיע אתם להבנות בעניין של הבחנה מותרת.

מירי רגב: לדעתי, ברגע שתהיה הבחנה מותרת והחוק הזה יאושר יהיה ברור לכל המשרדים שאפשר לתת העדפה לאותם אלה שעושים.

מירי רגב: אנחנו לא מצליחים להגיע אתם לעמק השווה.

מירי רגב: אם יושב-ראש פורום המג"דים רוצה להגיד משהו הוא יכול.

כרמל שאמה-הכהן: הייתי שמח להבין למה היועץ המשפטי הכשיר העדפה מתקנת, ואני בעד העדפה מתקנת לחיילי צה"ל, והוא לא יכול להכשיר - - -

שוקי בן ענת: לא, הוא לא הכשיר, אדוני.

שוקי בן ענת: אני יכול לפרט.

כרמל שאמה-הכהן: אני אשמח לשמוע.

מירי רגב: לא, הוא לא הכשיר, הוא לא הכשיר דבר כזה.

מירי רגב: גם בקניית קרקע, שיש להם כאילו עדיפות ללוחמים בפריפריה, זה לא בדיוק וזה תלוי אילו לוחמים וזה לא כל החיילים.

מירי רגב: יש עדיין בעיה קשה עם העדפה של מי שנותן ומי שמשרת את המדינה.

מירי רגב: דרך אגב זה אחד מהדברים של שוויון בנטל שהוועדה צריכה להתייחס אליו כי מי שנותן צריך לקבל יותר ולא צריך להתבייש בזה.

מירי רגב: הוא לא צריך להתבייש בזה.

מירי רגב: ברגע שאנחנו נפתור את ההבחנה המותרת אני חושבת שזה יוכל להיות כמו שמש שתוכל להאיר על כל שאר ההיבטים.

מירי רגב: כרגע את זה לא הצלחנו לפתור לצערי, מלחמה קשה מאוד עם משרד המשפטים והיועץ המשפטי, אני מקווה שנצליח לקדם את השנה.

מירי רגב: דרך אגב, השנה קיבלתי החלטה לא לקחת 20 אלף משימות, אחת זו ההבחנה המותרת והשנייה זה החזר הוצאות נסיעה.

מירי רגב: אם נצליח לעשות את זה נחכה ליום מילואים הבא.

כרמל שאמה-הכהן: תודה רבה, כל הכבוד.

כרמל שאמה-הכהן: קצין מילואים ראשי, בבקשה, שוקי בן ענת.

שוקי בן ענת: בוקר טוב.

שוקי בן ענת: אמרו לי שבכנסת מדברים מעט וצריך להגיד הרבה אז אני אשתדל לעמוד בזה.

מירי רגב: מה גם שאתה הולך לפשוט את מדיך בקרוב ולסיים את תפקיד קצין מילואים ראשי.

שוקי בן ענת: אני מחליף עם הושע בגדים, הוא מקבל את זה, אני מקבל את זה.

מירי רגב: והושע נכנס לתפקיד לא פשוט אבל בטח נראה אתכם מהצד הזה של אבי פה ושם, לא?

שוקי בן ענת: תראו אותי במערך המילואים בתור סגן מפקד אוגדה.

מירי רגב: במערך המילואים, אוקיי.

שוקי בן ענת: אני באמת אשתדל בקיצור.

שוקי בן ענת: קודם כל אני חושב שההזדמנות חשובה.

שוקי בן ענת: אני חושב שהמטרה היום היא לקיים שיח עם הריבון ובשביל זה נמצאים פה אנשים פעילים על מדים.

שוקי בן ענת: השיח עם הריבון צריך להסביר לריבון מה חובתו לשמירת חוסנו של מערך המילואים.

שוקי בן ענת: יש לנו גם שיח עם הצבא, שיח אופרטיבי שהוא מתנהל פחות או יותר בצבא, כשאנשי המילואים, חופש הדעה וחובת הביצוע חל עליהם.

שוקי בן ענת: אני אתייחס להיבטים הנורמטיביים.

שוקי בן ענת: הדיון העיקרי, כמו שאמרה מירי, לא מתבצע וזה חבל.

שוקי בן ענת: אני אגיד עליו שלושה משפטים.

שוקי בן ענת: יש שלוש רמות של העדפה; יש אפליה מתקנת שקיימת במדינה בקצה היבשת הדרומית, היא לא קיימת אצלנו וטוב שהיא לא קיימת.

שוקי בן ענת: יש העדפה מתקנת שניתנת על-ידי המדינה במגזר הציבורי לארבעה מגזרים שהמדינה הכירה באחריות שהם מגזרים חלשים והאחריות שלה לתקן את העסק הזה, והיא מתבצעת בשירות הציבורי באנשים שלא נמצאים ביחס המתאים בשירות הציבורי וזה בסדר.

שוקי בן ענת: אנשי המילואים לא מתמודדים אתם.

שוקי בן ענת: יש דבר שנקרא "הבחנה מותרת", שזה פטנט של חוק המילואים שאומר שהמדינה וגופים ציבוריים רשאים לתת הטבות לאנשי מילואים בתנאי שזה סביר ומידתי והכוונה היא בעיקר להטבות כספיות שאנשי המילואים, וראש אכ"א תציג לכם את זה בסקר ממד"ה, אומרים עכשיו, בשנה השלישית לביצוע – זה זוטות.

שוקי בן ענת: זה לא משהו משמעותי.

שוקי בן ענת: הטבה לרישיון טיס זה משמעותי לשני חבר'ה שקיבלו אותם.

שוקי בן ענת: אבל זאת אמירת תודה.

שוקי בן ענת: האבחנה המותרת, אני נוכחתי בתפקידי, שלא רק שהיא קיימת במגזר הציבורי, היא קיימת גם במגזר הפרטי על-ידי המדינה.

שוקי בן ענת: גיליתי למשל שמגזרים מסוימים, אנחנו נדבר על מעסיקים בוועדה אחרת, מעסיקים מקבלים הטבת מיסוי גדולה להעסיק מגזרים מסוימים.

שוקי בן ענת: כשאני בא לבקש את זה לאנשי המילואים על מנת לתמוך במעסיקים, שתהיה להם יכולת העסקה טובה יותר, אומרים: רגע, זה אסור.

שוקי בן ענת: וזאת בהחלט הבעיה.

שוקי בן ענת: אני חושב שאין שוויון בנטל, ולא יהיה שוויון בנטל, ולא צריך להיות שוויון בנטל.

שוקי בן ענת: אבל מי שעושה יותר צריך לקבל יותר.

שוקי בן ענת: סוגי ההטבות שאנחנו מדברים פה: אנחנו מעלים לריבון, למחוקק, שלוש הטבות שהן הטבות משמעותיות בתחומי החיים שתומכים ביכולת לבצע שירות מילואים משמעותי.

שוקי בן ענת: כשאני אומר "יכולת לבצע שירות מילואים משמעותי", לפני 4 שנים, 5 שנים, זה היה רק המפקדים, היום זה גם החיילים, כי היום חייל – ואני מביא דוגמאות מהשטח שזה לא מקרה פרטי – נהג שהולך ל-10 ימי מילואים והמעסיק שלו אומר לו: אם אני משבית את המשאית אין לך לאן לחזור, לצערי זה כבר תופעה.

שוקי בן ענת: זה כבר ירד מרמת המפקדים שהם השלד של המערך ושם צריך לגעת.

שוקי בן ענת: חוק המילואים מ-2008 עשה דבר טוב.

שוקי בן ענת: אגב, צריך לתחקר אותו.

שוקי בן ענת: גם דברים טובים צריך לתחקר ולראות את הרלוונטיות שלו לדינמיות של החיים כי החיים קצת יותר דינמיים.

שוקי בן ענת: אבל הוא פתח איזשהו שיח כלכלי עם אנשי המילואים.

שוקי בן ענת: אני רואה אצל המחוקק אי הבנה של השיח הזה.

שוקי בן ענת: אנשים לא מגיעים בגלל התגמול, המוטיבציה לא נובעת משם, היא עוברת דרכו.

שוקי בן ענת: אנשים מגיעים כי הם מאמינים, וזה כולם, שזה מה שצריך לעשות.

שוקי בן ענת: הם מגיעים בגלל המימד החברתי, היחידה, המחויבות ליחידה, המחויבות למפקד, ורק אחרי זה הם מגיעים כאזרחים נורמטיביים שומרי חוק.

שוקי בן ענת: הדבר העיקרי שאני מניח פה על שולחן הוועדה הוא הנושא של הקלות בדיור למשתכן והוא בהחלט בלב השיח הכלכלי עם מערך המילואים.

שוקי בן ענת: אני לא קשרתי אותו פה בנייר עמדה שיושב פה למחאת מעמד הביניים כי אנחנו לא באים פה בהיבט של מחאה, אבל אנשי המילואים בשפיץ של מעמד הביניים.

שוקי בן ענת: החייל הממוצע של החבר'ה האלה פה במדים זה בחור בן 31 שסיים את לימודיו לא מזמן, עדיין לא רכש דירה, 70% נשואים, ל-30% האחרים אין חותנת שתשמור על הילדים, הוא עכשיו מתמודד עם קניית דירה, הוא מתמודד עם שוק התעסוקה ב-5 שנים איחור ביחס למי שלא עשה מילואים והדיור הוא מוטיב עיקרי.

שוקי בן ענת: יש שני סוגי הטבות בדבר הזה: יש הטבה של מינהל מקרקעי ישראל שנובעת מהחלטת ממשלה מדצמבר 2007 לתת הטבות ברכישת זכויות מקרקעין לבנייה צמודה, שזה בהחלט בסדר גמור, אבל פחות מ-300 אנשי מילואים ניצלו אותה ויכולים לנצל אותה רק אחרי שרוכשים את כמות ההון הרלוונטית לקניית דירה.

שוקי בן ענת: מרבית האנשים, כפי הנראה, יגורו בדיור רווי.

שוקי בן ענת: הנושא של דיור למשתכן זה מסלול של המדינה במתן הנחה במשאב שהוא משאב לגיטימי של המדינה – קרקע, כאשר ההנחה ניתנת לקבלן והוא מתרגם אותה למשתכן.

שוקי בן ענת: היא לא קיימת לחלוטין במערך המילואים.

שוקי בן ענת: מה הכוונה?

שוקי בן ענת: אותו איש מילואים ממוצע שעכשיו הדירה היא חלק משמעותי מהמסלול שלו בחיים, פרמטר המילואים לא נחשב לו לחלוטין בתחום הדיור.

שוקי בן ענת: ניסינו להגיע עם זה לטרכטנברג בצורה רשמית, השר וילנאי היה אצל טרכטנברג, אני לא יכול על מדים להופיע שם, וקיבלנו את ההבנה שבהחלט טרכטנברג יתייחס לזה וזה לא קרה.

שוקי בן ענת: מסלול המחיר למשתכן, כמו שאמרתי, זאת שיטת השיווק שמפורטת פה, והכוונה פה בהצעת החוק שמונחת שניסחו אותה אנשי עיריית ירושלים שניסו להביא את זה, אנחנו כבר שנתיים מתגלגלים מול משרד השיכון שאומרת לתת לפחות 15% מיחידות הדיור שכלולות בקרקעות המשווקות במתכונת של מחיר למשתכן למשרתי מילואים פעילים על סמך קריטריונים.

שוקי בן ענת: גם פה, מי שעושה יותר יקבל יותר.

שוקי בן ענת: לתת אותם במכרזים נפרדים מיתר המכרזים במתכונת הזאת ולקבוע פרמטר של ימי מילואים כפרמטר לזכאות בתוך המחיר למשתכן.

שוקי בן ענת: ההטבה הזאת היא הטבה שמייצרת סטטוס, היא לא הטבה שמאזנת חשבון בנק, זה לא קולה מוגדלת ופופקורן בהליכה לסרט.

שוקי בן ענת: זו הטבה שיושבת בליבת העשייה של המעמד הזה ומחזקת את היכולת של אנשי המילואים לבצע מילואים משמעותיים.

שוקי בן ענת: כמו כן, אני מקווה שנציג המינהל ידבר פה אבל יש בהחלט הבנה לאחרונה במינהל שצריך להגמיש את הקריטריונים לאותם אנשי המילואים כשמקבלים את ההטבה בקרקע צמודה גם מבחינת גיל, גם מבחינת ותק שישמר להם גם לאחרי הפטור ממילואים וגם בגמישות בימים.

שוקי בן ענת: ראינו הרבה מצבים, בעיקר בשנה וחצי האחרונות, שבן-אדם שנמנע ממנו לעשות שירות מילואים ולא צבר יום או יומיים יורד מהמסלול הזה.

שוקי בן ענת: אני חושב הגמישות כבר קיימת בממ"י ואני מקווה שהיא תמומש.

שוקי בן ענת: תודה.

כרמל שאמה-הכהן: תודה רבה.

כרמל שאמה-הכהן: עו"ד ישי לוי, נציג מינהל מקרקעי ישראל, בבקשה.

ישי לוי: שלום, בוקר טוב.

ישי לוי: אני אתחיל קודם כל עם הנושאים שפורסמו ועלו לאחרונה במינהל ובשיתוף גם עם סגן אלוף אמיר חי שיושב כאן, פגישה שקיימנו ואפילו אפשר להגיד שיחות כמעט באופן רציף בכדי באמת לנסות ולהביא את מגוון ההטבות שאפשר לכמות גדולה ככל האפשר לחיילי מילואים.

ישי לוי: בהנהלת המינהל התקבלה החלטה לאחרונה להביא המלצה בפני מועצת מקרקעי ישראל, קודם כל לאפשר בבנייה צמודת קרקע גם לחיילים שנרשמים דרך עמותות, וזה דבר נפוץ, אני בעצמי קיבלתי מספר פניות של חיילים שניגשים דרך עמותות ובכוונת המינהל, לאחר שזה יעבור את אישור המועצה, לאפשר גם להם לקבל את ההטבה.

ישי לוי: בנוסף, הנהלת המינהל ממליצה בפני מועצת מקרקעי ישראל להקים איזושהי ועדת חריגים שבאמת חייל מילואים, כמו ששמענו לאחרונה, שחסר לו יום או יומיים, עד 3 ימי מילואים, שימציא לנו המלצה של צה"ל, אנחנו נאפשר לו בעצם לזכות בהטבות שניתנות גם אם הוא לא עמד בדיוק במכסת ימי המילואים הנדרשת.

ישי לוי: כמו שהזכירו פה, יש נכונות של המינהל גם לבדוק את הנושא של שמירת הוותק, כך שמי שרכש כבר או קיבל את תעודת הזכאות יוכל לשמר אותה ולרכוש את אותה יחידת מגורים גם אם הוא לא נמצא בתוך 6 השנים שאנחנו תמיד מדברים עליהן.

ישי לוי: בנוסף, הזכירו פה את מחיר למשתכן, גם במחיר למשתכן המועצה נתנה 5 נקודות נוספות מלבד הניקוד שניתן למי ששירת הצבא או שירות לאומי וכו', ניתנות 5 נקודות נוספות לחייל מילואים פעיל.

שוקי בן ענת: מתוך כמה?

שוקי בן ענת: מתוך 180.

ישי לוי: בסדר, אז אנחנו, עוד פעם, יש פה נכונות מאוד מאוד גדולה של המינהל, אני חושב שהיא באה לידי ביטוי לאחרונה באופן חשוב יותר.

יוסי ברגר: אפשר להתייחס פה?

כרמל שאמה-הכהן: כן, אפשר לבקש רשות דיבור, רק שהוא יסיים.

ישי לוי: אני אומר עוד פעם, יש פה נכונות גדולה גם של המינהל להביא כמה שיותר את הנושא לחיילי המילואים.

ישי לוי: אנחנו רואים את זה בהחלטות המועצה שהתקבלו לאחרונה ואנחנו בעזרת השם נראה את זה גם בהחלטות המועצה שתתקבלנה בעתיד הקרוב מאוד.

כרמל שאמה-הכהן: כן.

יוסי ברגר: אתה מדבר במונחים של "יש נכונות", "יש כוונה", אתה מסוגל לתחום את זה בזמן?

יוסי ברגר: אנחנו אנשים פרקטיים, אנחנו מעריכים את הנכונות, אבל אתה יודע, בין הנכונות למעשים יש פער גדול מאוד.

ישי לוי: אם תרשה לי, זה מה שהתחלתי ואמרתי, הנהלת המינהל קיבלה החלטה אופרטיבית להביא את זה בפני מועצת מקרקעי ישראל.

ישי לוי: ההחלטה הזו החלטה שגם פורסמה לאחרונה.

יוסי ברגר: מתי?

ישי לוי: מועצת מקרקעי ישראל צריכה להתכנס בימים אם לא בשבועות הקרובים ואנחנו בעזרת השם נראה את התוצאות של אותה המלצה בפני המועצה.

ישי לוי: אני מקווה שהדברים יאושרו והחיילים יוכלו ליהנות מההטבות האלה.

ישי לוי: אלה דברים שצריכים להיסגר, אני מניח, בשבועות הקרובים ביותר.

כרמל שאמה-הכהן: יש עוד שאלות לנציג המינהל?

כרמל שאמה-הכהן: אבי סייג, בבקשה.

אבי סייג: אני שותף מלא למה שאמרה מג"ד מהצפון, אנחנו שבעי ההבטחות מהמינהל ואני מאוד מצטער, משלמים לך גם על עבודה קשה, לא רק לך, לכל עובדי המינהל.

אבי סייג: לא יכול להיות שתטרטרו אותנו במשך שנים.

אבי סייג: ישבנו פה אצלך, כבוד היושב-ראש, לפני שנה בדיוק בהרכב דומה עם הבטחות של היועצים המשפטיים של המינהל שהיו כאן.

אבי סייג: היו כמה דברים שהצענו, בין היתר, יושב לשמאלך סגן אלוף, טייס, עורך דין, שכתב את הצעת החוק להארכת ושמירת זכויות חייל המילואים גם אחרי שהוא פורש מהמילואים, כי מה לעשות?

אבי סייג: בגיל 20, 30, אין לך מספיק כסף לרכוש קרקע אז נשמור לו את הזכות.

אבי סייג: כתבנו הצעת חוק, במינהל הודיעו לנו, כולל השר: חבר'ה, לא צריך, לא צריך הצעת חוק, אנחנו מטפלים בזה בלי הצעת חוק.

אבי סייג: מה עשיתם?

אבי סייג: לא עשיתם שום דבר.

אבי סייג: אנחנו כבר שבעי הבטחות וכאן אומרים לך אנשים: נמאס לנו.

אבי סייג: ויש כוונה ויש כוונה ויש כוונה – אני מצטער שאתה שליח אבל אין מה לעשות.

אבי סייג: וכל פעם יש שליחים אחרים, דרך אגב.

אבי סייג: נמאס.

אבי סייג: אתם צריכים לעשות כמה דברים: אחד, להגדיר שמשרת מילואים פעיל זה בדיוק ההגדרה שהצבא נותן.

אבי סייג: אין כאן שתי הגדרות.

אבי סייג: 3 שנים הצבא משרת מילואים פעיל, גם אתם, אל תמציאו דברים חדשים, אין צורך.

אבי סייג: על סמך התעודה שהצבא מנפיק למשרת מילואים פעיל תתנו, לא 6 שנים, לא 10 שנים, אל תחפשו מדדים אחרים.

אבי סייג: זה דבר שאמרתם שתעשו ויותר קל לכם לרוץ לעיתונות.

אבי סייג: לפני שבוע-שבועיים פרסמתם מהר בעיתונות: נכונות, נכונות.

אבי סייג: "נדה".

אבי סייג: נושא שמירת הזכויות, מה שהערתי לפני רגע, תחליטו סופית ותודיעו לנו שזכויות חייל המילואים לא הולכות לאיבוד.

אבי סייג: לא הולכות לאיבוד.

אבי סייג: אם אני חייל מילואים, ביצעתי וצברתי את הקופון הזה, אני לא צריך לבוא אליך.

אבי סייג: לא צריך לבדוק את הקופון, הוא שמור לי לעד.

אבי סייג: גם אם בגיל 50 אני אזכה סוף סוף בטוטו אני אהיה רשאי לקבל את הקופון הזה.

אבי סייג: פה לא צריך בכלל להיות ויכוח ואתם הסכמתם, פשוט בין ההסכמה לבין הכוונות שלכם מרחק רב.

אבי סייג: הנושא של הטבה למשתכן די ברור.

אבי סייג: מאותה סיבה שבגיל הזה, בגיל הצעיר, אנחנו לא מסוגלים לקנות קרקע אבל יותר מסוגלים לקנות במשכנתא דירה, פשוט תגלמו לנו את ההטבה שקיימת בקרקע לדירה.

אבי סייג: מה כל כך קשה?

אבי סייג: תסביר פה.

אבי סייג: יושבים פה אנשים ששומרים עליך ועל כולנו בגבול, תאמין לי שיותר קשה להם.

אבי סייג: אז בוא תסביר לי מה קשה לכם, למינהל, סוף סוף לאשר לנו את זה.

כרמל שאמה-הכהן: כן, בבקשה.

ישי לוי: אם יורשה לי, קודם כל ההבטחות לא נשארו באוויר.

ישי לוי: כמו שאמרתי, זו החלטה אופרטיבית של החלטת המינהל, זה לא איזה שהם דיבורים באוויר, זה לא סתם פורסם, זה פורסם מכיוון שיש החלטה לקדם את הנושא.

ישי לוי: אם קראת את הפרסום אז ההחלטה היא מאוד נקודתית ומגדירה היטב את ההטבות שאותן היא רוצה לקדם ושאותן באפשרותה לקדם.

עמיר פרץ: יש מי שמימש אותה?

ישי לוי: זו החלטה של הנהלת המינהל.

עמיר פרץ: מתי היא תיכנס לפועל?

ישי לוי: בימים הקרובים, בשבועות הקרובים זה צריך לעלות בפני מועצת מקרקעי ישראל בכדי שתאשר את הדבר.

עמיר פרץ: בסדר.

עמיר פרץ: כמה אתם מעריכים יהיה קצב המימוש?

עמיר פרץ: זו החלטה שלפי דעתכם יש לה – זאת אומרת, אני יכול להציע עכשיו למכור לכולם מכוניות, אבל אם אין לי, בסדר, יבואו.

עמיר פרץ: הקרקעות שאתם מציעים, הזמינות, הקשר לדיור, לא רק קרקע בלבד אלא חלק מעלות קרקע מתוך מתחם מגורים, זה גם בחישוב?

ישי לוי: אני מניח - - -

עמיר פרץ: אל תניח.

ישי לוי: עוד פעם, אני נותן לכם נתונים, אלה נתונים שעדיין לא בידינו, אבל ההמלצות של הנהלת המינהל יביאו להגדלת חיילי המילואים שזכאים לקבל את ההטבות.

ישי לוי: כמו שאמרתי, אני בעצמי הייתי ער וקיבלתי פניות של חיילי מילואים שניגשו דרך עמותות ולא יכלו לקבל את ההטבה.

ישי לוי: המינהל אומר להם: אתם תוכלו לקבל את הטבות כיום.

עמיר פרץ: דירה בבית שהוא לא בית קרקע, בית שהוא בית משותף, ערך הקרקע מדוד בתוך העלות של סך – מישהו יוכל להעריך את זה?

עמיר פרץ: להביא את זה לכדי ביטוי?

עמיר פרץ: נניח מכרת לקבלן קרקע ב-10 מיליון, בנו שם 100 דירות, 20 דירות, אחרי שתיגמר כל הרכישה וכל ההתנהלות ואתה, המינהל, קיבלת כסף, אתה תחזיר לחייל המילואים שווה ערך של אותן 5 נקודות?

עמיר פרץ: יש איזה נוהל או שזה סתם יהיה בסוף – לפעמים עדיף לא לתת הטבות מאשר לתסכל את האנשים בוועדות, מכתבים, ואחר כך, אתה יודע, בסוף הוא הולך למכרז רגיל והוא מצטער שהוא לא הלך לשם כי הוא היה יכול אולי שם להשיג משהו יותר טוב.

כרמל שאמה-הכהן: תודה, חבר הכנסת פרץ.

יואל חסון: לא, זו שאלה טובה, אם אחר כך הם מתכוונים לתת את - - -

כרמל שאמה-הכהן: בסדר, אני אמרתי לו.

אבי סייג: היושב-ראש, אתה פנית לפני שנה לשר, אתה פנית לשר כתוצאה מהוועדה ודרשת מהשר להסביר לנו.

אבי סייג: חברת הכנסת מירי רגב כתבה גם לשר, הוא נתן תשובות שזה מטופל אבל כמו שאמר חבר הכנסת - - -

יואל חסון: גם שייתן תשובה לבתים המשותפים, זה חשוב.

מרינה סולודקין: אבל השר מטפל באוכלוסיות אחרות, זה ברור לגמרי, מה שאנחנו שומעים כאן.

אבי סייג: לנו זה לא ברור.

כרמל שאמה-הכהן: השר אמור לטפל בכולם.

יואל חסון: שיהיה פה, יהיה לך ברור.

מרינה סולודקין: אמור.

כרמל שאמה-הכהן: אני גם מאמין שהוא עושה את זה.

יוסי ברגר: יש לי הצעה אופרטיבית בשבילך, אם דיברת על דברים אופרטיביים, למה שלא תצרף נציג של הפורום של מח"טים ומג"דים במילואים לדיוני הוועדה?

יוסי ברגר: במקום לעשות ולחזור, שיישב, ייצג אותנו, תשמע גם דעה בלתי אמצעית מתוך מה שקורה בשטח.

יוסי ברגר: למה לא?

ישי לוי: כמו שציינתי, הייתי בקשר עם סגן אלוף אמיר חי, ניסינו לשמוע את עמדת הצבא או את עמדת חיילי המילואים - - -

יוסי ברגר: סליחה שאני קוטע, שים בן-אדם משקיף, נציג שיישב בוועדה שיעזור לכם גם, הוא יעזור לכם.

ישי לוי: אנחנו נבחן את הדבר, אני אביא את הדברים האלה, אני אבחן אותם, אני לא יכול - - -

אבי סייג: אנחנו ישבנו עם ההנהלה, זה התחיל אצלנו, ישבנו אתם ואת התשובות האלה תקבלו גם בעוד שנה.

אבי סייג: אני אומר לכם, מפה צריכה לצאת קריאה.

אבי סייג: את אותן תשובות תקבל גם בעוד שנה, לא כי הוא לא בסדר כי ככה זה.

אבי סייג: לא יהיה.

יוסי ברגר: מה זה "ככה זה"?

יוסי ברגר: בשביל זה אנחנו פה, בשביל לגמור עם ה"ככה זה".

אבי סייג: כי כך ההתנהגות של המינהל ומפה צריכה לצאת קריאה.

אבי סייג: ואמרתי, אם זה לא הולך, כמו שחברת הכנסת מירי רגב הזכירה, אני מציע, ואני מציע גם לך מירי, מה שלא הולך, בואו נעשה הצעת חוק.

אבי סייג: הם לא זזים בלי זה.

אבי סייג: יש לנו כבר את החוק, יש הצעת חוק כתובה, נריץ את זה במקביל.

אבי סייג: במקביל.

אבי סייג: יתעוררו יתעוררו, לא יתעוררו אז הכנסת תחליט.

אבי סייג: אין דרך אחרת.

מירי רגב: אנחנו יכולים להוביל את זה כהצעת חוק של הוועדה, כבד היושב-ראש?

כרמל שאמה-הכהן: לי אין בעיה לנסות לקדם הצעת חוק.

כרמל שאמה-הכהן: בשמחה.

מירי רגב: אין בעיה, אנחנו יכולים להוביל את זה כולנו ביחד.

אבי סייג: היא כתובה כבר.

כרמל שאמה-הכהן: חברת הכנסת מרינה סולודקין, בבקשה.

מרינה סולודקין: אני רוצה לומר ששום דבר לא זז.

מרינה סולודקין: אני יושבת בוועדת ביקורת המדינה, יש דוח של המבקר בנושא מעמד ומצב אנשי המילואים.

מרינה סולודקין: שום דבר לא תיקנו.

מרינה סולודקין: אני חושבת שגם אנשי המילואים צריכים להבין, מחוקקים מבינים את הצורך של העדפת אנשי מילואים, אבל לדרג הפוליטי אין רצון פוליטי לעשות משהו ובגלל זה, בכל הוועדות, כמו שאתה אמרת, גם בוועדת כלכלה, גם בביקורת המדינה, גם בוועדות האחרות, אנחנו שומעים את אותו הדבר במשך שנים.

מרינה סולודקין: אני חושבת שעכשיו עושים דבר נכון שיהיה ב-31 חוק בנושא של שוויון בנטל בגלל שכל הכסף הולך לכיוון של מגזרים, כמו שאומרים, חלשים.

מרינה סולודקין: אני אומרת למגזר החרדי, שם יש הטבות, שם יש כל דבר וכאן אין.

מרינה סולודקין: אז המדינה איבדה כמה ערכים ציוניים ואחרי חוק של שוויון בנטל אולי גם יהיה קצת כסף כדי להשקיע בדיור למשתכן.

מרינה סולודקין: תודה.

כרמל שאמה-הכהן: זוהר בן דוד יצא אני רואה, נכון?

כרמל שאמה-הכהן: לא נמצא.

כרמל שאמה-הכהן: חבר הכנסת יואל חסון, בבקשה.

יואל חסון: תודה רבה, אדוני היושב-ראש.

יואל חסון: קודם כל, באתי באמת באיחור, אני מצטער אבל את החומר אני מכיר והייתי בדיונים אחרים וגם בעניין בכלל של מינהל מקרקעי ישראל, בהתנהלות שלכם לגבי כל תחום שנוגע לכנסת הזאת או לוועדות הכנסת, אתם כמעט כל הזמן גם משבשים החלטות ממשלה וגם לא מקיימים החלטות כנסת, אלא אם כן זה באמת נהיה בחוק ואתם מבינים רק את היד הקשה הזאת של חקיקה חד משמעית וברורה.

יואל חסון: קודם כל, בעניין הזה, אני בא ותוהה האם אין משרתי מילואים במינהל מקרקעי ישראל?

יואל חסון: האם אתה לא עושה מילואים?

יואל חסון: האם חברים שלך לא עושים מילואים?

יואל חסון: האם הדברים האלה לא קריטיים שלכם?

יואל חסון: לא חשובים לכם?

יואל חסון: אני אומר לכם, יש כל הזמן את ההבדל בין הרצונות של הכנסת, של חברי הכנסת, אחר כך יש ההבדל בין הרצונות של הממשלה, של הדרג הפוליטי, של שרי הממשלה ואחר כך הביצוע בשטח.

יואל חסון: אני ראיתי יותר מדי פעמים, כולל החלטות ממשלה, שמגיעות למינהל ולא מתקיימות, או לא מתקיימות בכלל או מתקיימות בלוח זמנים כזה שבסוף הערך של ההחלטה כבר לא משמעותי.

יואל חסון: אני אומר בצורה חד משמעית וברורה: היו כאן חקיקות, החלטות ממשלה, הצהרות של ההנהגה, החלטות עקרוניות שמדברות על העדפה של חייל המילואים במדינת ישראל.

יואל חסון: זה כתוב, זה ברור בצורה חד משמעית.

יואל חסון: לא ייתכן שהדברים האלה כל פעם במבחן המעשה – בהקשר שלכם כרגע, יש גם הקשרים אחרים – זה נופל.

יואל חסון: זה לא יכול להיות.

יואל חסון: לכן, אדוני היושב-ראש, אני חושב שבהקשר הזה צריך כאן, בסיפור הזה, יד – קודם כל אני מוחה בכלל ואני לא רוצה להעליב ולפגוע, אדוני, אבל אני חושב שהדרג שצריך להופיע בפני הוועדה בדיון שכזה בנושא כזה זה דרג הרבה יותר בכיר.

יואל חסון: אני קצת מרחם על הבחור.

יואל חסון: אני לא יודע מה אתה עושה ומה תפקידך כי איחרתי אבל אני מרחם על הבחור.

יואל חסון: הדרג פה צריך להיות לפחות מנכ"ל מינהל מקרקעי ישראל.

יואל חסון: לפחות.

יואל חסון: במינימום.

יואל חסון: שלא נדבר על שר השיכון עצמו שהוא אחראי, הוא יושב-ראש המועצה אני חושב, אם אני זוכר היטב.

יואל חסון: ולכן, בהקשר הזה, אם אין ברירה צריך ללכת למסלול חקיקה מיידי, מהיר.

יואל חסון: יש היום קואליציה גדולה של 94 חברי כנסת - - -

מירי רגב: שמסוגלת להעביר הכול.

כרמל שאמה-הכהן: או לעצור הכול.

יואל חסון: שכולם, חבר הכנסת שאמה, הצביעו בעד ההטבות לחיילים האלה, הסכימו על זה, לא היה על זה ויכוח, לא אופוזיציה ולא קואליציה.

יואל חסון: היום כולנו קואליציה ואני בטוח שגם אופוזיציה קטנטנה תסכים לדעתנו.

יואל חסון: אז לכן, ללכת על כיוון חד משמעי ברור, או לחילופין, אדוני היושב-ראש, לוחות זמנים ברורים למינהל מקרקעי ישראל בדיוק על הקצאת ההטבות האלה.

יואל חסון: והשאלה של חבר הכנסת פרץ היא שאלה מאוד מאוד משמעותית, כי הטבה על הקרקע – מאה אחוז, לא כולם יכולים לקנות בתים פרטיים ולא כולם יכולים להגיע לעניין הזה, מה עושים עם העניינים של בתים משותפים?

יואל חסון: הסיפור הזה של בתים משותפים זה דבר – אני לא יודע איך יגלגלו את זה, אדוני היושב-ראש, לטובת הצרכן, כי הרי עלות הקרקע היא לקבלן שבונה את הבניין.

יואל חסון: אם עכשיו הוא יודע מראש שהקונה יקבל איזושהי הטבה הוא עוד עלול להעלות את המחיר.

יואל חסון: זה דבר שהוא מורכב, זה לא דבר פשוט.

מירי רגב: אפשר אבל להגיע לזה מראש בדיוק כמו שדיברנו על ביטול מע"מ לדירה ראשונה בפריפריה והם מקבלים מענק של 100,000 שקלים.

מירי רגב: ה"איך" – אפשר לפתור אותו.

יואל חסון: אז זה המשפט הבא שרציתי להגיד.

מירי רגב: העניין הוא שתהיה רצינות בדיוק במה שאתה אומר לקיים ולוודא שהם מקבלים העדפה.

יואל חסון: אם לא יהיה – אני ממשיך את מה שחברת הכנסת רגב אמרה כי אני מסכים אתה – מהנקודה הזאת, אם הדברים לא יהיו בלוחות זמנים שנגדיר בתום הדיון הזה למינהל מקרקעי ישראל, אם הדברים האלה לא יהיו מיד הצעת חוק חד משמעית וברורה שתיתן את המענה לדבר הזה ולגייס את הממשלה לעניין כי בלעדיה זה לא יקרה.

יואל חסון: תודה.

כרמל שאמה-הכהן: תודה.

כרמל שאמה-הכהן: סגן אלוף זוהר בן דוד.

זוהר בן דוד: בוקר טוב.

זוהר בן דוד: אני יושב פה היום בתחושה מאוד מאוד קשה של דז'ה-וו, והתחושה הזאת ליוותה אותי מהיום ששוקי הרים את הטלפון ושאל אם אנחנו באים ליום ההוקרה למערך המילואים ושוב פעם נהיה – אנחנו בלי פרווה אבל שוב יתחילו ללטף אותנו ולהבטיח לנו אלף ואחת הבטחות.

זוהר בן דוד: ואני מצטער מאוד אם אני משבית את השמחה אבל אני לא שמח להיות פה היום.

כרמל שאמה-הכהן: אין פה שמחה.

זוהר בן דוד: אני ממש לא שמח להיות פה היום.

זוהר בן דוד: עמדתי לפני שנה בתאריך הזה פחות או יותר על הבמה באודיטוריום ואמרתי שבאנו עם בגדי עבודה כי אנחנו באנו לעבוד.

זוהר בן דוד: אנחנו עבדנו במשך שנה, התרוצצנו, ניסינו להרים ועדות, ניסנו להיפגש עם חברי כנסת, עם יושב-ראש הבית, עם אלף ואחד אנשים, עם דברים מאוד מוגדרים, לא בכי של יללות של "שיחת קוטראי" של מ"פ, ולא עשיתם כלום.

זוהר בן דוד: כלום.

זוהר בן דוד: שום דבר.

זוהר בן דוד: לפני חודשיים הבחור המסכן הזה מקיבוץ קדרים שניסה לממש את הזכאות שלו במינהל מקרקעי ישראל, יושב שם פקיד אטום בנצרת שהפך את זה למנהל מטרטרי ישראל.

זוהר בן דוד: לא נתן לו שום דבר.

זוהר בן דוד: מה זה מעניין מה המג"ד כותב ומה המח"ט כותב?

זוהר בן דוד: וזוהי דוגמה קטנה.

זוהר בן דוד: יוצא חייל לשירות מילואים – וגילוי נאות, אני סיימתי תפקיד מג"ד לפני שנתיים, אני היום עדיין משרת שירות מילואים פעיל ביחידה הרבה יותר נוחה וכשאני יוצא למילואים מתאמים אתי ואשתי מסתדרת, אבל אני שומע את החברים שלי ואני שומע את האנשים שאני נפגש אתם במהלך שירות המילואים שלי, המשפחות נקרעות.

זוהר בן דוד: האישה צריכה להגיע בזמן לעבודה ואין מי שייקח את הילדים.

זוהר בן דוד: הבטיחו שעה על חשבון המעביד כדי שהאישה תוכל לקחת את הילדים - "נדה".

זוהר בן דוד: הבטיחו אלף ואחת הבטחות.

זוהר בן דוד: רבותי, לא עשיתם כלום.

זוהר בן דוד: כל מי שיושב בבית הזה, 120 חברי כנסת, היום אמרתם שיש 94 חברי כנסת בקואליציה, לא עשיתם כלום.

זוהר בן דוד: יש הנחיה של ראש הממשלה, אם אני לא טועה מספרה 1630 ממאי לפני שנתיים למנכ"ל המשרד שלו להניח הצעה לשיפור מעמד אנשי המילואים.

כרמל שאמה-הכהן: נא לסכם.

זוהר בן דוד: 60 יום זה הזמן שלוקח לנו להוציא צו כדי להתייצב לשירות מילואים ואוי ואבוי למי שלא בא לשירות מילואים.

זוהר בן דוד: היום זה כבר לא כל כך אוי ואבוי.

זוהר בן דוד: מה זה 60 יום לצוות של ראש הממשלה להתיישר לימין ולהתחיל לעבוד?

זוהר בן דוד: אני חשבתי שראש ממשלה – אני בתומי, אזרח במדינת ישראל – ראש הממשלה מנחה, הצוות מבצע.

זוהר בן דוד: אבל כנראה שראש הממשלה מנחה וזו המלצה.

זוהר בן דוד: אז אם זו המלצה, חבר'ה, אתם לא עושים את העבודה.

זוהר בן דוד: אני מדבר מהלב, אני מדבר מהבטן, אני מדבר את הדברים בגובה העיניים, אבל אני מקווה מאוד שתתחילו כבר לעשות.

זוהר בן דוד: זה לא הרבה זמן, זו לא הרבה עבודה.

זוהר בן דוד: בעוד 5-6 שנים יגידו לנו "תודה רבה" והבנים שלנו יכנסו לשירות מילואים, והבנים שלנו, היום הם ביחידות מובחרות בצבא, או ביחידות פחות מובחרות בצבא והם לובשי מדים, הם רואים את החצץ שאנחנו אוכלים – מה אני משוגע?

זוהר בן דוד: בשביל מה לי להיות מ"פ?

זוהר בן דוד: בשביל מה אני צריך להיות מ"מ?

זוהר בן דוד: אבא, עזוב, תן 3 שנים, נלך הביתה, נלמד באוניברסיטה, נעבור לאמריקה, נעבור לאירופה, הכול יהיה בסדר.

זוהר בן דוד: השכנים שלנו מצפון יאהבו את זה.

זוהר בן דוד: אז חבר'ה, הרבה כבר טחנו, פשוט מילה אחת: אנחנו מבקשים שתתחילו לעבוד.

זוהר בן דוד: הנתונים מול העיניים שלכם.

כרמל שאמה-הכהן: תודה רבה.

כרמל שאמה-הכהן: אנחנו נסכם את הדיון בצורה הבאה, אני חושב שאין פה שום לא סיבה ולא אווירה לא של חגיגיות ולא של שמחה.

כרמל שאמה-הכהן: יום ההוקרה הזה הוא לא יום שכנסת ישראל יכולה להיות גאה על המאמץ או על ההישגים שהיא השיגה למערך המילואים בשנה האחרונה מאז היום הקודם.

כרמל שאמה-הכהן: אין לנו על מה לטפוח על השכם.

כרמל שאמה-הכהן: אסור לנו אבל, אני אומר אסור לנו זה אסור לכולנו, לפגוש עוד פעם בפעם השנייה מציאות כמו שהיתה ב-2006, של תשתית חלודה למערך המילואים, בין אם זו תשתית פיזית, אם זו תשתית אנושית של מוטיבציה ושל תחושות.

כרמל שאמה-הכהן: זה אבסורד – אבסורד זו מילה עדינה – שאיש מילואים צריך לשלם על הוצאות הנסיעה שלו בדרך לשירות המילואים או לבסיס.

כרמל שאמה-הכהן: זה עוד יותר אבסורד – ואת זה אני אגיד לכם גם כאיש פוליטי, אני רואה פה, אני לא יודע מה אתם, יותר לוחמים או תמימים – אבל זה אבסורד שלמג"דים לדוגמה בצבא של פייגלין יש יותר השפעה בזירה הפוליטית מאשר למג"דים של פיקודי המילואים בצה"ל.

כרמל שאמה-הכהן: וזה אולי משהו שצריך ללמד לקח את כולנו.

מרינה סולודקין: נעשה עוד מפץ.

כרמל שאמה-הכהן: הגיע הזמן שבמדינת ישראל יהיה גם חוק שמעגן, לא רק חוקי קצה, אלא חוק ברמת – לא צריך אולי חוק יסוד אבל חוק רחב של זכויות איש המילואים.

מירי רגב: חוק המילואים בעצם מאגד את הכול.

כרמל שאמה-הכהן: חוק שיאגד את כל הזכויות.

כרמל שאמה-הכהן: מעבר לכך, אם נמשיך בדרך הזאת, חברת הכנסת רגב, ואני רואה את המאמץ, אני מאוד מאוד לא אופטימי אם ביום המילואים הבא נוכל לעמוד מול האנשים האלה ולהגיד להם: יש לנו בשורה.

כרמל שאמה-הכהן: אני מקווה שכן.

מירי רגב: נעמוד ונתבייש, נעמוד מולם ונתבייש.

מירי רגב: אחת לשנה לפחות נעמוד, נסתכל להם בעיניים ונתבייש.

כרמל שאמה-הכהן: אני מצר על כך שנושאי הליבה שלכם הם לא בתחומי האחריות של ועדת הכלכלה אבל אנחנו מגויסים - - -

עמיר פרץ: אין נציג ממשלה בדיון כאן?

מירי רגב: כרמל, תתייחס להצעת החוק.

כרמל שאמה-הכהן: איזו הצעת חוק?

כרמל שאמה-הכהן: לגבי הוצאות הנסיעה אמרתי.

מירי רגב: לא, הוצאות נסיעה זה עולה היום.

מירי רגב: לגבי הצעת החוק שדיברנו שנעלה את זה כהצעה בנושא הדיור.

כרמל שאמה-הכהן: אמרנו תוך כדי דיון, לגבי הצעת החוק שאמרתם שהיא מוכנה וכתובה, תוגש לועדת הכלכלה, אני אפנה לכל חברי ועדת הכלכלה את ההצעה שיצטרפו כיוזמים וננסה להריץ אותה.

מירי רגב: מאה אחוז.

כרמל שאמה-הכהן: דרך אגב, זה שיש קואליציה של כמעט 100 חברי כנסת זה לא מבטיח כלום, כי מצד אחד יכול להיות כוח לעזור, מצד אחד זה יכול להיות כוח לעצור לצערנו.

כרמל שאמה-הכהן: בכל מקרה, מילת הסיכום, השורה התחתונה היא שאנחנו, עד כמה שזה לא מתחבר עם התוכן של הדיון, אנחנו באמת, כחברי כנסת כיו"ר ועדה, מצדיעים לכם על המצוינות שלכם, על הנכונות שלכם לתרום ונקווה שבסיכום של הישיבה הבאה יהיה לנו גם, כמו המילה שחזרה פה, משהו אופרטיבי ואמיתי ומוחשי ביד לספק לכם.

כרמל שאמה-הכהן: תודה רבה לכולם.